Учтуу канат
Учтуу канат (Capoetobrama kuschakewitschi), (Kessel) - Кыргызстандын аймагында балким жоголуп кеткен түрчө болушу ыктымал.

Түрдүн жетилген стадиясынын сырткы түзүлүшүнүн кыскача баяны
Анча чоң эмес (18 см чейин), жону саргыч-жашыл, капталдары күмүштөй жылтылдаган ак түстө. Курсак сүзгүчтөрүнүн ылдый жагында кабырчыгы жок. Арка сүзгүчүнүн биринчи укуругу узун, жылмакай тикенек түрүндө .

Жалпы жана өлкөдө таралышы
Чүй дарыясынын Бишкек шаарына чейинки төмөн жагы .

Жашаган аймактары
Дарыялардын кумдуу тайыз жерлеринде жана майда таштуу, кумдуу булуң бурчтарында кездешет.

Саны
Кыргызстандын аймагында түрчө аз санда. Акыркы жылдары республиканын чегинде контролдук кармоого түшкөн эмес.

Жашоо тиричилиги (жашоо циклдары)Урук чачуу мөөнөтү апрелдин аягынан июлдун аягына чейин созулат. Уругун дарыянын жай аккан түбү кум-таштуу жерлерине таштайт. Ургаачыларынын денесинин узундугу 10,5-13,6 см, салмагы 20-40 г болгондо уруктарынан саны 2400 дөн 8800 даанага жетет. Негизинен детриттер менен азыктанат, алар менен курттар, острокоддор, курт-кумурскалардын личинкалары, балырлар да кошо жутулуп кетет. Промыселдик мааниге ээ эмес .

Чектөөчү факторлор
Белгисиз, балким Ташаткөл суу сактагычынын плотинасынын курулушу, дарыя суусунун булганышы, акклиматизанттардын басымы (элеотрис, жылаанбаш жана башкалар) болушу ыктымал.
Асыроо. Асыралган эмес.

Уюштурулган коргоо аракеттери
Коргоого алынган эмес.

Коргоо үчүн зарыл аракеттер
Балык уулоону сүйүүчүлөргө тыюу салуу, сууларды булгануудан сактоо. Түрчөнүн санын жана сууларда таралышын, ошондой эле анын статусун тактоо зарыл.

Статусу
2 [CR: C]. Кыргызстандын аймагында балким жоголуп кеткен түрчө болушу ыктымал.

Кыргыз Республикасынын Кызыл китеби

Колдонулган адабияттар
 Кыргыз Республикасынын Кызыл китеби 2-басылышы – Бишкек: 2006. – 544 б. – ISBN 9967-23-367-2

Балыктар‎